open-index/open-wikipedia-markdown huggingface dataset:
యుషిరో మియురా

**యుషిరో మియురా** (జ.1932 అక్టోబరు 12) జపాన్ కు చెందిన పర్వతారోహకుడు. ఆయన తన 80 యేళ్ళ వయస్సులో ఎవరెస్టు శిఖరం ఎక్కి ప్రపంచంలో ఈ ఘనత సాధించిన అత్యంత పెద్ద వయస్కుడిగా రికార్డు సృష్టించాడు. తను తొలిసారి తన 70 ఏళ్ళ వయస్సులో ఎవరెస్టు శిఖరం అధిరోహించాడు. 2008 మే 26 న  రెండోసారి తన 75 వ యేట ఎవరెస్టు శిఖరాన్ని అధిరోహించాడు. 2013 మే 23 న తన 80 వ యేట, మరోసారి ఎవరెస్టు శిఖరం అధిరోహించి రికార్డును స్వంతం చేసుకున్నాడు. ఈ ఘనత గిన్నీస్ బుక్ ఆఫ్ వరల్డ్ రికార్డులో స్థానం సంపాదించుకుంది.

ఆయన తన 78 వయేట తుంటె ఎముక విరిగడంతో, దానికి చికిత్స చేయించుకున్నాడు. 2013 సంవత్సరం జనవరిలో గుండెకు శస్తచ్రికిత్స జరిగింది.ఇవేవీ ఆయన ఆశయాన్ని, కలను నీరుగార్చలేదు. యిదివరకు రెండుసార్లు చేసిన సాహస కార్యానికే మళ్లీ పూనుకున్నాడు. 2013 మే 23 న ఉదయం 8.45 నిమిషాలకు ఆయన లక్ష్యం నెరవేరింది. ప్రపంచంలోనే ఎత్తయిన 8,848 మీటర్ల ఎవరెస్టు శిఖరం అగ్రభాగానికి చేరుకున్నాడు. ప్రపంచంలో ఈ ఘనత సాధించిన తొలి వృద్ధుడుగా రికార్డు సృష్టించి చరిత్రను తిరగరాశాడు. అంతకుముందు 76 ఏళ్ల వయసులో నేపాలీ వృద్ధుడి పేరనున్న రికార్డును తుడిచేశాడు. ఆయన తన కుమారుడు, ఫిజిషియన్ అయిన గోటాతో యుషిరో ఎవరెస్టు శిఖరానికి చేరుకున్నట్లు గ్యానేంద్ర శ్రేష్ఠ అనే పర్వతారోహక విభాగ అధికారి వెల్లడించారు. ఎవరెస్టును అధిరోహించే ముందు యుషిరో మాట్లాడుతూ ‘నేను ఇప్పటికీ ఆరోగ్యంగా, పటిష్ఠంగా ఉన్నా. ఈసారి కూడా ఖచ్చితంగా ఎవరెస్టును చేరుకుంటాననే ఆశిస్తున్నా’నని తెలిపాడు. ఇందుకోసం టోక్యోలో ప్రత్యేకంగా శిక్షణ తీసుకున్నానని, ప్రతి కాలుతో ఐదుకేజీల బరువు ఎత్తేలా కృషిచేశానన్నాడు. వారంలో మూడుసార్లు వీపుమీద 25 నుంచి 30 కిలోల బరువును మోస్తూ నడిచేవాడినని వివరించాడు. ముదిమి వయసులో ఎవరెస్టును అధిరోహించాలని కలలు కనేవాడినని తెలిపారు. మీ కల ఎప్పటికీ వృథా పోదు, అది వాస్తవ రూపం ధరిస్తుందని అంటాడు యుషిరో. యుషిరో కల నెరవేరింది. వృద్ధాప్యంలో ఎవరూ సాధించలేని ఘనతను సొంతం చేసుకున్నాడు.

ఈయన మే 6, 1970 న ఎవరెస్టు శిఖరం నుండి 4200 అడుగులు క్రిందికి స్కై చేస్తూ మొదటి వ్యక్తిగా రికార్డు సాధించాడు. ఈ సాధన 1975 లో డాక్యుమెంటేషన్ అయి *[[The Man Who Skied Down Everest]]*. చిత్రంగా వెలువడినది. ఈ చిత్రం ఉత్తమ డాక్యుమెంటరీ చిత్రంగా అకాడమీ రివార్డు పొందింది. యిది మొదటి స్పోర్ట్స్ చిత్రం.

యుషిరొ మియురా తండ్రి ప్రముఖ జపాన్ దేశ స్కిల్లింగ్ లెజెండ్ "కీజో మియురా", యుషిరో కుమారులలో ప్రసిద్ధుడు "గౌతా మియురా".

## సూచికలు

## యితర లింకులు
* The Godfather of Extreme Skiing by Paul J. MacArthur http://www.smithsonianmag.com/history-archaeology/The-Godfather-of-Extreme-Skiing.html 
*Guinness Book of World Records
*Team Miura's website (Japanese and English)
* 
*Team Miura press release of May 26 2008 Summit  

వర్గం:పర్వతారోహకులు
వర్గం:Japanese skiers
వర్గం:ఎవరెస్టు పర్వతాన్ని అధిరోహించిన వ్యక్తులు
వర్గం:Summiters of Mount Everest
వర్గం:Hokkaido University alumni
వర్గం:1932 జననాలు
వర్గం:జీవిస్తున్న ప్రజలు
వేంకట శ్వేతాచలపతి రంగారావు

**సర్ **వేంకట శ్వేతాచలపతి రంగారావు** బహదూర్** జి.సి.ఐ.ఈ (జ.1862 సెప్టెంబరు 8 - మ. 1921) జమీందారు. 1881 నుండి 1921వరకు బొబ్బిలి జమీందారీకి రాజు. ఈయన మనమడు రాజా శ్వేతా చలపతి రామకృష్ణ రంగారావు 1932 నుండి 1936 వరకు మద్రాసు ప్రెసిడెన్సీ ముఖ్యమంత్రిగా పనిచేశాడు.

## తొలి దశ
వేంకట రంగారావు 1862, నవంబరు 29న వెంకటగిరిలో జన్మించాడు. ఈయన వెంకటగిరి రాజా సర్వజ్ఞ కృష్ణారావు బహదూర్ యొక్క నాలుగవ కుమారుడు. వెంకటగిరి వెలమ వంశపు యువరాజులను, వారసులు లేని ఇతర వెలమ వంశపు సంస్థానాలైన బొబ్బిలి, పిఠాపురం, జటప్రోలు సంస్థానాధీశులు దత్తత తీసుకున్నారు. వేంకట రంగారావు తొమ్మిదేళ్ల ప్రాయంలో తన అన్నాదమ్ములతో పాటు దత్తత ఇవ్వబడ్డాడు. వేంకట రంగారావును 1871లో బొబ్బిలి రాణీ లక్ష్మీ చెల్లాయమ్మ దత్తత తీసుకున్నది. 1872 డిసెంబరులో వెంకటగిరి నుండి బొబ్బిలి తరలి వచ్చాడు. ఇతర భారతీయ శిక్షకులతో పాటు ఈయన జె.మార్ష్ వద్ద చరిత్ర, ఆర్థికశాస్త్రం, సుసర్ల సీతారామాశాస్త్రి వద్ద సంస్కృత భాషలో శిక్షణ పొందాడు.

## వివాహం
వేంకట రంగారావుకు 1878లో వివాహమైంది. అయితే యువరాణి 1880లో వారి ఏకైక సంతానమైన వేంకట కుమార కృష్ణ రంగారావుకు పుట్టిన తర్వాత మరణించింది. ఆ తర్వాత వేంకట రంగారావు ఆమె సోదరిని ద్వితీయవివాహం చేసుకున్నాడు. నవంబర్ 30, 1881న మైనారిటీ తీరిన వెంటనే, వేంకట రంగారావు బొబ్బిలి సింహాసనాన్ని అధీష్టించాడు.

## పాలనాకాలం
వేంకట రంగారావు పాలనలో బొబ్బిలి రాజ్యంలో అనేక సంస్కరణలు తెచ్చాడు. బొబ్బిలి మాధ్యమిక పాఠశాలను ఉన్నత పాఠశాలగా పెంచాడు. అంతే కాకుండా పేదలకు, మానసిక, శారీరిక వికలాంగులకు ప్రత్యేక పాఠశాలలను ఏర్పరచాడు.

1883లో, వేంకట రంగారావు కాశీ యాత్ర చేస్తుండగా, ఈయన రెండవ భార్య ప్రసవిస్తూ మరణించింది. ఆ తర్వాత 1887లో తన పెంపెడు తల్లి, రెండవ కుమారుడు కూడా మరణించడం ఈయనను మానసిక క్షోభకు గురిచేసింది. 1888 రాజావారు మూడో పెళ్ళి చేసుకున్నారు. 1892లో మూడో కుమారుడు రామకృష్ణ రంగారావు జన్మించాడు.

1888లో బొబ్బిలిలో ప్రస్తుతమున్న రాజమహల్ ను కట్టించాడు. ఆ సమయంలో వెంకటగిరి సంస్థానంలో వారసత్వపోరు తలెత్తింది. వేంకట రంగారావు చనిపోయిన రాజు కుమారులతో మధ్యవర్తిత్వం నెరపి వారసత్వ వివాదాన్ని పరిష్కరించాడు.

1893లో, వేంకట రంగారావు తన చిన్నతమ్ముడు వేణుగోపాల రంగారావుతో కలిసి ఐరోపా పర్యటనకు వెళ్ళాడు. 1893, ఏప్రిల్ 14న మార్సేల్స్ వద్ద ఓడ దిగాడు. ఆ పర్యటనలో డ్యూక్ ఆఫ్ యార్క్, ప్రింస్ ఆఫ్ వేల్స్, విక్టోరియా రాణిని కలిశాడు. తనకు అందిన ఆతిధ్యానికి సంతృప్తుడై వేంకట రంగారావు తన రాజభక్తిని చాటుతూ విక్టోరియా రాణి జ్ఞాపకార్ధం 1887లో విక్టోరియా మార్కెటును, 1894లో విక్టోరియా టౌన్ హాలును నిర్మింపజేశాడు.

1902లో లండన్లో ఏడవ ఎడ్వర్డు రాజు, మహారాణి అలెగ్జాండ్రాల పట్టాభిషేకంలో మద్రాసు ప్రెసిడెన్సీకి ప్రాతినిధ్యం వహించడానికి వేంకట రంగారావు ఎంపికయ్యాడు.

## సత్కారాలు

1895లో వేంకట రంగారావు, అప్పటి మద్రాసు గవర్నరు లార్డ్ వెన్‌లాక్ వేంచేసిన పురప్రజల మధ్యలో జరిగిన ఉత్సవంలో ఊటీలో నైట్ గా KCIE బిరుదుతో సత్కరించబడ్డాడు.1911లో GCIE చేయబడ్డాడు.

## మూలాలు

వర్గం:1862 జననాలు
వర్గం:1921 మరణాలు
వర్గం:సంస్థానాధీశులు
వర్గం:విజయనగరం జిల్లా రాజ వంశీకులు
అష్టస్థాన పరీక్ష

thumb|నాడీ పరీక్ష చేస్తున్న వైద్యుడు
రోగి నాడినీ, శరీర స్పర్శనూ, రోగి రూపాన్ని, హృదయ స్పందన లాంటి శబ్దాలను, నేత్రాలను, మలాన్ని, మూత్రాన్ని, నాలుకను పరీక్షించే అష్టస్థాన పరీక్షా విధానాన్ని తెలుగువారే మొదటగా ప్రారంభించారు. ఇవన్నీ ఆయుర్వేదంలో ఆంధ్ర సాంప్రదాయంగా ప్రసిద్ధి పొందాయి.

అష్టస్థాన పరీక్షలోని ఎనిమిది అంశాలు: 

# **నాడి పరీక్ష (నాడి):** రోగి యొక్క నాడిని పరీక్షించడం.
# **స్పర్శ (స్పర్శ):** శరీరం యొక్క స్పర్శను పరిశీలించడం.
# **రూపం (రూపం):** రోగి యొక్క రూపాన్ని (బాహ్య స్వరూపాన్ని) పరిశీలించడం.
# **శబ్ద పరీక్ష (హృదయ స్పందన శబ్దాలు):** హృదయ స్పందన వంటి శబ్దాలను ఆలకించడం.
# **నేత్ర పరీక్ష (నేత్రాలు):** కళ్ళను పరీక్షించడం.
# **మల పరీక్ష (మలం):** మలాన్ని పరీక్షించడం.
# **మూత్ర పరీక్ష (మూత్రం):** మూత్రాన్ని పరీక్షించడం.
# **నాలుక పరీక్ష (నాలుక):** నాలుకను పరిశీలించడం.

ఈ ఎనిమిది పరీక్షలను ఉపయోగించి, ఆయుర్వేద వైద్యులు రోగి యొక్క ఆరోగ్య స్థితిని, వ్యాధి లక్షణాలను అర్థం చేసుకుని, సరైన చికిత్సా ప్రణాళికను రూపొందిస్తారు. 

## ఇవి కూడా చూడండి

* నాడి పరీక్ష

## బయటి లింకులు
* https://web.archive.org/web/20130407035448/http://drgvpurnachand.blogspot.in/2013/01/blog-post_8669.html
* http://www.teluguone.com/health/doctorprofile/Naadi%20Vegamlo%20maarpu%20(Naadivegam%20Peragatam)-597.html
* https://web.archive.org/web/20171108051752/http://vydyaratnakaram.blogspot.in/2011/02/exercise-for-spinal-pain.html
* https://web.archive.org/web/20171228235301/http://vydyaratnakaram.blogspot.in/2011/02/pain-and-exercise.html
* http://www.indianmirror.com/ayurveda/ayurvedic-pareeksha.html
* The Way of Ayurvedic Herbs: The Most Complete Guide to Natural Healing and Health with Traditional Ayurvedic Herbalism - Karta Purkh Singh Khalsa, Michael Tierra

వర్గం:సంఖ్యానుగుణ వ్యాసములు
వర్గం:ఆయుర్వేదం
ఆక్సిజన్ లేకుండా జీవించే జీవులు

[right|thumb|సాధారణ సూక్ష్మదర్శినిలో పూర్తిగా నిర్వచించబడని స్పైనోలోరికస్ జీనస్ కు చెందిన జీవి. ఇది [ఆక్సిజన్|ప్రాణవాయువు లేకుండా జీవించే జీవి. రోజ్ బెంగాల్ వర్ణద్రవ్యంతో అద్దకం చేయబడినది. కొలబద్ద పరిమాణం 50 మైక్రాన్లు.]]
భూమి మీద జీవులకైనా, సముద్రంలో జీవులకైనా బ్రతకడానికి ప్రాణవాయువు అవసరం అని అందరికీ తెలిసిందే. కాని, ప్రాణవాయువు లేకుండా బ్రతక గలిగే కొత్తరకం జీవులను ఇటీవల శాస్త్రవేత్తలు కనుగొన్నారు. వైరస్ లు, ఏక కణ జీవులు మాత్రమే ఆక్సిజన్ లేకుండా జీవించగలవని అందరూ భావించేవారు. అలాంటిది మూడు జాతుల కొత్త జీవుల్ని శాస్త్రవేత్తలు కనుగొని ఆశ్చర్యపోతున్నారు. ఈ జీవులు ప్రాణవాయువు లేకుండా జీవిస్తున్నాయి. కానీ ఇవి బహుకణ జీవులు.

మధ్యధరా సముద్రం అట్టడుగున ఈ జీవులు నిక్షేపంగా జీవిస్తున్నాయి. ఆ ప్రదేశంలో ప్రాణవాయువు లేకపోవుటను శాస్త్రవేత్తలు గమనించారు. ఈ జీవులను మొట్టమొదటిగా కనుగొన్నవారు ఇటలీ కి చెందిన శాస్త్రవేత్తలు. ఈ జీవులు బహుకణ జీవులు, కాని పెద్ద జీవులు కాదు. అవి మిల్లీ మీటరు కంటే చిన్నవిగా ఉన్నాయి. చూడటానికి జెల్లీఫిష్ లా కనిపిస్తాయి.

బహుకణ జీవులు ప్రాణవాయువు లేకుండా జీవించలేవు. ఎందుకంటే వాటి కణాలలో మైటోకాండ్రియా అనే నిర్మాణం ఉంటుంది. అవి జీవి పీల్చుకున్న ఆహారాన్ని , ప్రాణవాయువు ను శక్తి క్రింద మార్చే ప్రక్రియలో ఉపయోగ పడుతుంది. కానీ ఈ క్రొత్త జీవుల కణాలలో "మైటోకాండ్రియా" లకు బదులు "హైడ్రోజెనమ్స్" అనే నిర్మాణాలున్నాయి. ఇవి ప్రాణవాయువు అవసరం లేకుండానే శక్తిని పుట్టిస్తున్నాయి. కనుక ఇవి ప్రాణవాయువు లేకుండానే బ్రతుకగలుగుతున్నాయని శాస్త్రవేత్తలు విశ్లేషించారు. అంతే కాదు కొత్తగా కనుగొన్న మూడు జీవులలో రెండింటి కడుపులో గ్రుడ్లు కూడా ఉన్నాయి. ఆ గ్రుడ్లను తీసి, ప్రాణవాయువు తగలని ప్రదేశంలో ఉంచితే, వాటి నుంచి పిల్లలు కూడా వచ్చుటను శాస్త్రవేత్తలు గమనించారు.

వీటికి పేరు పెట్టలేదు. ఇవి "లోరిసిఫెరా" కుటుంబానికి చెందిన జీవులుగా గుర్తించారు. సముద్రం అడుగున భూమిలో బొరియలు చేసుకుని అందులో నివాసం ఉంటాయి. ఇవి ఉన్నట్లు ఈ మధ్యనే మనకు తెలిసినా, ఇవి 60 కోట్ల సంవత్సరములకు పూర్వం నుంచే ఉన్నట్లు శాస్త్రవేత్తలు అధ్యయనం ద్వారా తేల్చారు. దీనిని బట్టి సముద్రంలో ఇప్పుడున్న జీవుల కంటే ముందుగానే యివి ఉన్నట్లు తెలుస్తుంది. అపుడు భూమిపైన ప్రాణవాయువు ఉండేది కాదు. ఆ తర్వాత ప్రాణవాయువు భూమిపై ఏర్పడి యితర జీవులు వృద్ధి చెందినాయి.

## ఇతర లింకులు
* ఈ జీవుల ఉనికి గురించి వ్యాసం
* ప్రాణవాయువు లేకుండా జీవించే జీవుల గూర్చి

వర్గం:జీవ శాస్త్రము
వీరమాచనేని ఆంజనేయ చౌదరి

**వీరమాచనేని ఆంజనేయ చౌదరి** (డిసెంబర్ 23, 1891 - 1988) స్వసంఘ పౌరోహిత్యానికి మూలపురుషుడు.

## జననం
వీరు డిసెంబర్ 23, 1891 తేదీన అనగా నందన నామ సంవత్సరం మార్గశిర మాసంలో గుంటూరు జిల్లాలోని దుగ్గిరాల గ్రామంలో జన్మించారు. వీరి తల్లిదండ్రులు కోటయ్య, లక్ష్మమ్మ. చిన్నతనంలోనే తల్లితోపాటు ఆధ్యాత్మ రామాయణ కీర్తనలు పాడేవాడు. పెద్దగా చదువుకోలేదు. అయినా ప్రతిరోజు ఆంజనేయస్వామి గుడికి వెళ్ళి అర్చకులు చదివే శ్లోకాలను ఒక్కసారి విని తిరిగి చెప్పేవాడు.

పది సంవత్సరాల వయసులో తల్లిదండ్రులతో మేనమామల గ్రామం రేపల్లె తాలూకాలోని నల్లూరు చేరారు. అక్కడ వ్యవసాయపనులు చేసుకొంటూ తీరికవేళల్లో పురాణ, హరికథా కాలక్షేపాలకు వెళ్ళి భారత, భాగవత, రామాయణ కథా విశేషాలను గ్రహించి అందులోని పద్యాలను కంఠస్థం చేశారు. కొందరు ఆచార్యులను స్నాన మంత్రాలు, సూర్యనమస్కారాలు మొదలైన వాటిని నేర్పడానికి తిరస్కరించారు. ఆ మంత్రాలను తాను ఎందుకు నేర్చుకోకూడదు అనే ఆలోచన మొదలై అన్వేషించారు. తమ పురోహితులు రఘునాయకులు గారు చదివే మంత్రాలకు ఆకర్షితులై వారు గ్రామంలో జరిపించే శుభాశుభ కార్యాలన్నిటికి హాజరై కర్మకాండను గ్రహించారు. కానీ మంత్రభాగం నేర్చుకోలేకపోయారు. కొంతకాలానికి ప్రతాపరామయ్య అనే అద్వైత వేదాంత గురువును ఆశ్రయించి వారిద్వారా శ్రీరామమంత్రోపదేశాన్ని పొందారు.

ఒకనాటి రాత్రి స్వామివారు కలలో ప్రత్యక్షమై తన నాలుకపై బీజాక్షరాల్ని వ్రాసి అంతర్ధానమయ్యారు. తదనంతరం సాధువులను ఆశ్రయించి వేదాంత తత్వాన్ని వింటూ పురాణ స్రవణం చేస్తూ పూజాపునస్కారాలు చేస్తూ కాలం గడిపారు.

ఒకనాడు గోపాల సచ్చిదానంద బ్రహ్మేంద్ర సరస్వతీ స్వాములవారు దేశ సంచారం చేస్తూ నల్లూరు వచ్చి మూడు రోజులు సభలు జరిపి కమ్మవారికి కూడా వేదాద్యయన, యజ్నోపవీత ధారణ అధికారాలున్నవని వివరించగా ఎందరో బ్రాహ్మణేతరులైన గ్రామస్థులు యజ్నోపవీతాలను ధరించారు. వారిలో ఆంజనేయులూ ఒకరు. అదే గ్రామంలో ఒక కమ్మవారి యింట ఆబ్దికమును సరస్వతీ స్వాములవారు ఆంజనేయులతో చేయించారు. అందుకు అవసరమైన మంత్రభాగాన్ని స్వాములవారు నేర్పించారు. అప్పుడు "కమ్మవారిలో వేదోక్తముగా పౌరోహిత్యం చేయించగలవారు నల్లూరు గ్రామమునందు కలరు. ఆసక్తిగలవారు సంప్రదించవచ్చును" అని ఆంధ్రపత్రికలో సరస్వతీ స్వామూలవారు ప్రకటించారు. ఆవిధంగా స్వసంఘ పౌరోహిత్యానికి వీరు మూలపురుషుడైనారు. ఆనాటి ప్రసిద్ధులైన బ్రాహ్మణేతరులెందరో వీరిచేత వివాహాదికర్మలు చేయించారు.

స్వాములవారి ఆశీర్వాదంతో నల్లూరు గ్రామంలో వేద పాఠశాలను స్థాపించి వివిధ జిల్లాల నుండి బ్రాహ్మణేతర విద్యార్థులకు పౌరోహిత్యం నేర్పారు. ఈ పాఠశాల తర్వాత సమీపంలోని మైనేనివారిపాలెం అన్న గ్రామానికి మారింది. అక్కడ మైనేని వెంకట్రామయ్య అనే భూస్వామి ఎకరంపైబడిన భూమిని దానం చేశారు. గ్రామస్తుల సహకారంతో అక్కడ ఒక ఆశ్రమాన్ని నిర్మింపజేసి దానిని మలయాళ స్వాములవారిచే ప్రారంభం చేయించారు. దానిని శ్రీ సనాతన వేదాంత నిష్టాశ్రమముగా పేర్కొన్నారు. తర్వాత అక్కడ ఒక సంస్కృత పాఠశాలనుకూడా ఏర్పాటుచేశారు. దానికోసం ఆరు ఎకరాల భూమిని ఆంజనేయులు సేకరించారు. కాలక్రమాన ఈ పాఠశాల లౌకిక పాఠశాలగా మార్పుచెందింది.

## మరణం
వీరు 1988లో తన ఆశ్రమంలోనే తుదిశ్వాస విడిచారు. వీరి భౌతిక కాయాన్ని కృష్ణానదీ తీరంలోని ఆశ్రమం వద్దనే సమాధి చేశారు.

వర్గం:1891 జననాలు
వర్గం:1988 మరణాలు
వర్గం:కమ్మ పురోహితులు
వర్గం:గుంటూరు జిల్లా సామాజిక కార్యకర్తలు
పి. సత్యనారాయణ రాజు

**జస్టిస్ పెన్మెత్స సత్యనారాయణ రాజు** బి.ఎ.బి.ఎల్. (ఆగష్టు 17, 1908 - ఏప్రిల్ 20, 1966) ఆంధ్ర ప్రదేశ్ హైకోర్టు ప్రధాన న్యాయమూర్తి.

## జీవిత సంగ్రహం
వీరు 1908 ఆగష్టు 17 తేదీన పశ్చిమ గోదావరి జిల్లాలోని అజ్జరం గ్రామంలో జన్మించారు. వీరి తల్లిదండ్రులు రామభద్రరాజు, సుభద్రమ్మ.

వీరు తణుకు బోర్డు ఉన్నత పాఠశాలలో చదివి విజయనగరంలోని మహారాజా కళాశాల నుండి బి.ఏ. పట్టా పొందారు. తదనంతరం మద్రాసు న్యాయ కళాశాల నుండి బి.ఎల్. పట్టాపొందారు. తర్వాత 1930లో మద్రాసు బార్ లో చేరారు. వీరి టంగుటూరి ప్రకాశం వద్ద మూడు సంవత్సరాలు, పి. సత్యనారాయణ రావు గారి వద్ద కొంతకాలం పనిచేశారు. సమైక్య మద్రాసు రాష్ట్రంలో ప్రభుత్వ న్యాయవాదిగా 1950 నుండి పనిచేశారు. ఆంధ్ర రాష్ట్రం ఏర్పడిన తర్వాత ప్రభుత్వ న్యాయవాదిగా ఉన్నారు.

వీరిని ఆంధ్ర హైకోర్టు న్యాయమూర్తిగా 1954 నవంబరు 1 లో నియమించబడ్డారు. ఆంధ్ర ప్రదేశ్ హైకోర్టు తద్ధర్మ ప్రధాన న్యాయమూర్తిగా 1963 లో కొంతకాలం పనిచేసిన తర్వాత శాశ్వత న్యాయమూర్తిగా 1964 డిసెంబరు 30 తేదీన నియమించబడ్డారు.

వీరు సుప్రీంకోర్టు న్యాయమూర్తిగా ఉన్నప్పుడు అక్కడి ప్రధాన న్యాయమూర్తి గజేంద్ర గడ్కర్ తో కలిసి రష్యాను సందర్శించి అక్కడి న్యాయవ్యవస్థను పరిశోధించారు.
 
వీరు 1966 ఏప్రిల్ 20 తేదీన న్యూఢిల్లీలో పరమపదించారు.

## మూలాలు

వర్గం:1908 జననాలు
వర్గం:1966 మరణాలు
వర్గం:తెలుగువారిలో న్యాయవాదులు
వర్గం:భారతీయ న్యాయమూర్తులు
వర్గం:పశ్చిమ గోదావరి జిల్లా న్యాయవాదులు
వర్గం:పశ్చిమ గోదావరి జిల్లాకు చెందిన హైకోర్టు ప్రధాన న్యాయమూర్తులు
వర్గం:పశ్చిమ గోదావరి జిల్లాకు చెందిన హైకోర్టు న్యాయమూర్తులు
గాజు జీవులు

right|350px|thumb|గాజు జీవులు

ప్రకృతిలో ఎన్నో వింతలు, అద్భుతాలు ఉంటాయి. ఇటువంటి వింతలలో కొన్ని జీవులకు తమ శరీరం పారదర్శకంగా ఉంటుంది. వీటిని పారదర్శక జీవులు లేదా **గాజు జీవులు** అంటారు. ఈ జీవుల శరీర అంతర్భాగాలను మనం చూడవచ్చు. కొన్ని జీవులు శత్రువుల నుండి రక్షించుకొనుటకు తమ శరీరాన్ని పారదర్శకంగా మార్చే విశిష్ట లక్షణాన్ని కలిగి ఉంటాయి. ఇవి భూమిపై, జలాలలో కూడా ఉండవచ్చును. వీటిని ప్రకృతిలో వింతలుగా చెప్పుకోవచ్చును.
## పారదర్శక కప్ప
ఈ కప్ప ఈక్విడార్ దీవులలో ఉంటుంది. దీనిని "గాజు కప్ప" అంటారు. ఇది వెనుజులా అడవులలో ఉంటుంది. వీటి శరీర అంతర్భాగాలను స్పష్టంగా చూడవచ్చు. వీటి చర్మం పారదర్శకంగా ఉంటుంది. వీటి అంతర్భాగంలో గల గ్రుడ్లను స్పష్టంగా చూడవచ్చు.

## పారదర్శక [[కేవ్ క్రే ఫిష్]]
గుహలు అనేవి భూగ్రహంపై గల చీకటి ప్రదేశాలు. ఈ గుహలలో తగినంత వెలుతురు ఉండదు. ఈ గుహలలో ఏ పరికరంతో కూడా తగిన కాంతి కణాలను గుర్తించలేము. ఇలాంటి పరిస్థితులలో కొన్ని జీవులు చేపలు, సాలీళ్ళు, కీటకాలు, క్రే చేపలు వంటివి నివసిస్తుంటాయి. ఈ జంతువులు చీకటి ప్రదేశాలలో ఉండటానికి అలవాటు పడతాయి. అవి గుహల బయటి పరిసరాలలో ఇమడలేవు. ఇటువంటి జీవులకు కూడా శరీరం పారదర్శకంగా ఉంటుంది. వీటికి కళ్ళుగానీ, పిగ్మెంటేషన్ కానీ అవసరం లేదు.

## పారదర్శక [[సీ కుకుంబర్]]
ఇవి మెల్లగా చలిస్తాయి. వీటి శరీరం మెత్తగా ఉండి క్రిందిభాగం గుల్లగా ఉంటుంది. సీ కుకుంబర్ అనే జీవులు ప్రాచీన వంశ పరంపర గల జీవులు. జీవ పరిణామ క్రమంలో కొన్ని వందల జాతులు ఉండేవి. కొన్ని సీ కుకుంబర్ జీవుల శరీర భాగాలు పారదర్శకంగా ఉంటాయి. వీటి గుండా కాంతి ప్రసరిస్తుంది. 
## పారదర్శక ఐస్ ఫిష్
అంటార్కిటికా, దక్షిణ అమెరికా సముద్ర ప్రాంతాల్లో గల శీతల నీటి ప్రవాహాలలో క్రోకోడైల్ ఐస్ ఫిష్, కోపెపోడ్స్, యితర చేపలు ఉంటాయి. ఇవి పారదర్శకమైన రక్తాన్ని కలిగి ఉంటాయి. ఎందువల్లనంటే వాటి రక్తంలో హిమోగ్లోబిన్ ఉండదు. వీటి రక్తంలో ఎరిథ్రోసైటిస్ కూడా ఉండక పోవచ్చు. వీటి శరీరంలో గల రక్తానికి ఆక్సిజను చర్మం ద్వారా అందుతుంది. ఇవి శీతలంగా మారినపుడు అధిక ఆక్సిజను నీటిలో కరిగిపోతుంది. ఇవి పారదర్శకంగా ఉంటాయి.
## పారదర్శక [[ఏంఫీఫోడ్]]
వీటిని ఫ్రోనిమా అని అంటారు.ఈ జలచరాలను ఈ మధ్యనే పర్వత శ్రేణులలోని అధిక లోతుగా గల ప్రాంతాలలో కనుగొన్నారు. ఇవి ఉత్తర అట్లాంటిక్ లో ఉంటాయి. ఈ జీవులు విచిత్ర ప్రవర్తనను కలిగి ఉంటాయి. వీటి శరీర భాగాలన్నీ పారదర్శకంగా ఉండి అవి అదృశ్యమైనట్టు కనిపిస్తాయి.

## పారదర్శక [[స్క్యీడ్]]
ఇ దక్షిణ అర్థ గోళంలో గల సముద్రాలలో కనిపిస్తాయి. ఈ గాజు స్క్యీడ్ సున్నిత అవయవాలను కలిగి ఉంటుంది. జలాలలో సంచరించే హెడ్జ్‌హాగ్ వలె యివి బంతిలా తిరిగే సామర్థ్యం కలిగి ఉంటాయి. ఇవి కూడా పారదర్శకంగా ఉంటాయి.
## గాజు చేప
శరీరమంతా గాజులా కనిపిస్తున్న ఈ చేపను ఈ మధ్యనే కనుగొన్నారు. దీని పేరు సైనోవేటర్ నాక్టివేజ్ . దీనిలో మొదటి పదానికి నీలం కడుపు అనీ, రెండవ పదానికి రాత్రి తిరిగేదని అర్థము. పెద్ద కళ్ళు, నాలుగు పళ్ళు, నీలం రంగు పొట్టతో విచిత్రంగా ఉంటుంది. దీని పొడవు 17 మిల్లీ మీటర్లు ఉంటుంది. ఇది జాన్ ఉపనది జిగోనిగ్రోలో కనుగొనబడింది.
## సముద్ర దేవత
దీనిని ఏంజెల్ ఫిష్ అంటారు. పారదర్శక మైన శరీరం రెండు రెక్కలతో చూడటానికి దేవకన్యలా ఉంటుంది. ఆర్కిటిక్ సముద్రంలో ఉండే దీని తలపై కొమ్ములాంటి అమరిక ఉండటం విశేషం.

## ఇతర లింకులు
* గాజు జీవుల గూర్చి సైన్స్ జర్నల్ లో విశేషాలు
* కొన్ని గాజు జీవుల వివరాలు
* ఏడు అద్భుత గాజు జీవుల వివరాలు 
* అందమైన గాజు జీవుల చిత్రాలు 

వర్గం:జీవ శాస్త్రము
శ్రీలక్ష్మి రేబాల

**శ్రీలక్ష్మి రేబాల** ప్రముఖ రంగస్థల నటి.

## జననం
ఈమె 1957 జూలై 12వ తేదీన డా. చయనం వెంకటసుబ్బారావు, దుర్గాంబ దంపతులకు గుంటూరు లో జన్మించింది.

thumb|శ్రీలక్ష్మి రేబాల
## రంగస్థల ప్రస్థానం
7 సంవత్సరాల వయస్సు నుండి 17 సంవత్సరాల వరకు భరతనాట్య ప్రదర్శనలిచ్చింది. బెల్లంకొండ సూర్యప్రకాశరావు రచనకు పి. దాసు దర్శకత్వం వహించిన ‘విధికృతం’ నాటకంతో వీరి నట జీవితానికి అంకురార్పణ జరిగింది. ఆ తదుపరి తెలుగు రాష్ట్రాలలోనేకాక ఇతర రాష్ట్రాలలో కూడా అనేక నాటక ప్రదర్శనల్లో పాల్గొని ఎన్నో బహుమతులను పొందింది.

1976 లో ‘కళాప్రవీణ’ రేబాల రమణ తో వివాహమయ్యాక ‘పల్నాటి యుద్ధం’ నాటకంలో ఈవిడ మాంచలగా రేబాల రమణ నాగమనాయకురాలుగా శతాధిక ప్రదర్శనలిచ్చారు. బాలనాగమ్మ, చింతామణి, చంద్రమతి, శశిరేఖ, పార్వతి, దాక్షాయణి, మోహిని, సత్యభామ, తార, వరూధిని, హిమబిందు, రాధ, పద్మావతి, లక్ష్మి, ద్రౌపది, శాంతిమతి, రుక్మిణి, మేరిమాత ఇలా ఎన్నో పాత్రలను పోషించింది.

1948 నుండి 1996 వరకు ప్రజానాట్యమండలి ప్రదర్శనల్లో పాల్గొన్నది. జన విజ్ఞాన వేదిక, శాస్త్ర కళాజాతా, అక్షర కళాయాత్రా జిల్లా కమిటీ సభ్యురాలుగా ఉంటూ ప్రదర్శనలు ఇవ్వడమేగాక, శిక్షణ శిబిరాలలోకూడా కళాకారులకు నృత్యం, నటనలో శిక్షణ ఇచ్చింది.

అన్నింటికంటే ముఖ్య విషయం రేబాల కుటుంబ జీవితం ఆదర్శవంతమైనది. రమణ శ్రీమతి శ్రీలక్ష్మి భర్తతో పాటు పౌరాణిక నాటకాలు నటిస్తూనే ప్రజా నాట్యమండలి నెల్లూరు జిల్లా బాధ్యులుగా పనిచేశారు. సప్ధర్‌ హష్మీ మరణానంతరం ఢిల్లీ వీధుల్లో ప్రదర్శించిన తెలుగు వీధినాటిక బృందాల్లో ప్రజానాట్యమండలి పూర్వ కార్యదర్శి దేవితో పాటు ఆమె ఒకరు. ఆమెకు ఆ విధమైన విశాలమైన ప్రోత్సాహం ఇచ్చినవారు రమణ. రమణ కుమార్తెలు దివిజ, లలిత విద్యావంతులయ్యారు. అలాగే కళారంగాన్ని అట్టిపెట్టుకునే ఉన్నారు. అలా కొనసాగడం తమ తండ్రి ప్రభావమే అని వారు వినమ్రతగా చెప్తారు. 24వ వర్ధంతి సందర్భంగా శ్రీమతి శ్రీలక్ష్మి తన పిల్లలు, మనమలతొ

**నటించినవి:** సంస్మృతి, తప్పెవరిది, ఇదేనాదారి, యుగసంధి, జాగృతి, కళ్ళు, సమిధ, శిథిలశిల్పం, కనకపుష్యరాగం, మండువాలోగిలి, ఎర్రమట్టి, పంజరంలో పక్షులు, పల్లెపడుచు, గాలివాన, మరోమొహంజదారో, చిల్లరకొట్టు చిట్టెమ్మ మొదలగు సాంఘిక నాటిక/నాటకములలో నటించింది.

రేడియో నాటకాల్లో కూడా నటించింది.
https://m.dailyhunt.in/news/india/telugu/prajasakti-epaper-prajasak/rebaala+ramaniyam-newsid-84569955
https://business.facebook.com/811592058904411/photos/a.811727632224187/3779728275424093/?type=3&theater

## మూలాలు

* **శ్రీలక్ష్మి రేబాల**, కళాదీపికలు (సమకాలీన రంగస్థల నటీమణులు), ప్రథమ ముద్రణ, సంపాదకులు: వి.ఎస్. రాఘవాచారి., కళాదీపిక మాసపత్రిక, తిరుపతి, అక్టోబరు 2011, పుట. 104.

వర్గం:1957 జననాలు
వర్గం:తెలుగు రంగస్థల నటీమణులు
వర్గం:తెలుగు నాటకరంగం
వర్గం:జీవిస్తున్న ప్రజలు
వర్గం:గుంటూరు జిల్లా రంగస్థల నటీమణులు
https://m.dailyhunt.in/news/india/telugu/prajasakti-epaper-prajasak/rebaala+ramaniyam-newsid-84569955
వంగపండు అప్పలస్వామి

[thumb|[వంగపండు అప్పలస్వామి రచించిన సర్దార్ గౌతు లచ్చన్న (1990) - జీవితచరిత్ర]]
ప్రజా గాయకుడు, కవిగా ప్రసిద్ధి చెందిన **వంగపండు అప్పలస్వామి** తెలుగు కవి, రచయిత.

అప్పలస్వామి జూలై 1, 1934 న విజయనగరం జిల్లా, పెదబొండపల్లిలో జన్మించాడు. వృత్తి రీత్యా ఉపాధ్యాయుడైన అప్పలస్వామి ప్రభుత్వ జూనియర్ కళాశాలల్లో పనిచేసి, విరమణ పొందిన తర్వాత టి.ఎస్.ఆర్ జూనియర్ కళాశాలను స్థాపించాడు. భగవాన్ అనే మాసపత్రికకు కూడా సంపాదకత్వం వహించాడు. ఆంధ్రప్రదేశ్ ప్రభుత్వం యొక్క ఉత్తమ స్క్రిప్టు రచయిత పురస్కారాన్ని అందుకున్నాడు

అప్పలస్వామి "వినర వంగపండు కనర నిజము" అన్న మకుటంతో వంగపండు శతకమును రచించాడు.

## రచనలు
# ఆదిశక్తి-అమ్మోరు-పురాణం (2002)
# శ్రీ భగవద్గీత (1974)
# సత్యసాయి సందేశం (1976)
# ఆచార్య చాణక్య చంద్రగుప్త (1979) - నాటకం
# పాంచజన్యం (1982)
# ప్రజల కథ (1984)
# మానవుడు చిరజీవి (1988)
# సర్దార్ గౌతు లచ్చన్న (1990) - జీవితచరిత్ర
# ఊర్వశి ప్రణయకలహం (1991)
# వంగపండు శతకం (1992)
# సారా భాగోతం (1993) - అన్నీ కవితలు, తొలి అనువాదం

## బయటి లింకులు
*ఇంటర్నెట్ ఆర్కైవ్స్‌లో వంగపండు అప్పలస్వామి రచనలు : శ్రీభగవధ్గీత, ఆదిశక్తి - అమ్మోరు - పురాణం, ప్రజల కథ, సర్దార్ గౌతు లచ్చన్న, జీవితం-ముక్తి-మోక్షం
* డిజిటల్ లైబ్రరీ ఆఫ్ ఇండియాలోని ఊర్వశీ ప్రణయకలహం ప్రతి.

## మూలాలు

వర్గం:1934 జననాలు
వర్గం:జీవిస్తున్న ప్రజలు
వర్గం:తెలుగు కవులు
దశ విధ పరీక్ష

[thumb|451x451px|[ధన్వంతరి, ఆయుర్వేద వైద్యుడు]]
ఆయుర్వేద వైద్య విధానంలో  పరీక్ష అనేది రోగికి కల రోగానికి అంచనా వేసే సాధనం.  ఆయుర్వేద గ్రంథాలలో వివిధ రకాల పరీక్షలు ప్రస్తావించబడ్డాయి. అటువంటి వాటిలో ఆచార్య చరకుడు పేర్కొన్న దశవిధ పరీక్ష కూడా ముఖ్యమైనది. దశ విధ పరీక్ష అనునది ఆయుర్వేద పరీక్షావిధానం.

## పరీక్షాంశాలు
* దూశ్యం - శరీర
* దేశం - రోగి నివసించే ప్రాంతం
* బలం - శారీరక బలం
* కాలం - కాలం, వాతావరణ పరిస్థితి
* అనలం - జీర్ణ శక్తి
* ప్రకృతి - త్రిదోశ
* వయసు - రోగి వయసు
* సత్వం - మానసిక సత్తువ
* సత్మయం - అలవాట్లు, వ్యసనాలు
* ఆహారం - ఆహారపు అలవాట్లు (శాకాహార, మాంసాహార)

## మూలాలు

## బయటి లింకులు
* https://web.archive.org/web/20130503124244/http://rogipariksha.blogspot.in/2010/07/rogi-pariksha.html
* http://desishop.in/
* http://nagarjunaayurveda.com/ayurveda-pareeksha.aspx
* http://www.indriya.de/tl_files/images/content/Pattarumadom/DiagnosisInAyurveda.pdf 
* http://ayurveda.iloveindia.com/nidan/ayurved-pareeksha.html 
* http://desishop.in/

వర్గం:సంఖ్యానుగుణ వ్యాసములు
వర్గం:ఆయుర్వేదం
శాంతినగర్

**శాంతినగర్, ** తెలంగాణ రాష్ట్రం, జోగులాంబ గద్వాల జిల్లా, వడ్డేపల్లి మండలానికి చెందిన గ్రామం. ఇది రెవెన్యూ గ్రామం కాదు. మండలంలోని పెద్ద గ్రామాలలో ఒకటి.

## రవాణా మార్గం
హైదరాబాదు - కర్నూలు మార్గంలో ఆలంపూర్ రింగ్ రోడ్డ్లోలో దిగాలి. అక్కడ నుండి బస్ లో కాని అటోలో కాని 20 కి.మి ప్రయాణిస్తే శాంతినగర్ చేరుకుంటారు.ఈ గ్రామం 7 వ నెంబరు జాతీయ రహదారి నుండి రాయచూరు వెళ్ళు మార్గంలో ఉంది.

## కార్యాలయాలు

* పోలీస్ స్టేషను.
* ప్రాథమిక ఆరోగ్య కేంద్రం.

## ప్రముఖులు

* పోతుల సునీత ఈమె 1967 జూన్ 6న శాంతినగర్‌‌ లో ఈశ్వరయ్య, అనసూయమ్మ దంపతులకు జన్మించింది. ఆమె 1984లో పత్తికొండలోని ప్రభుత్వ జూనియర్ కళాశాల నుండి ఇంటర్మీడియట్ పూర్తిచేసి అనంతరం బీఏ పూర్తి చేసింది. పోతుల సునీత పరిటాల రవి సన్నిహితుడు పోతుల సురేష్ ను వివాహం చేసుకుంది. ఈమె ఆంధ్రప్రదేశ్ రాష్ట్రానికి చెందిన రాజకీయ నాయకురాలు

## బ్యాంకులు

శాంతినగర్ గ్రామంలో స్టేట్ బ్యాంక్ ఆఫ్ ఇండియా, ఆంధ్రబ్యాంక్ శాఖలు ఉన్నాయి.

వర్గం:తెలంగాణ జిల్లాల శివారు గ్రామాలు
అనుములపల్లె

**అనుములపల్లె**, మార్కాపురం జిల్లా రాచర్ల మండలానికి చెందిన గ్రామం. పిన్ కోడ్ నం. 523 368., ఎస్.టి.డి.కోడ్ = 08405.

## సమీప మండలాలు
దక్షణాన గిద్దలూరు మండలం, తూర్పున బెస్తవారిపేట మండలం, తూర్పున కంభం మండలం, దక్షణాన కొమరోలు మండలం

## గ్రామానికి రవాణా సౌకర్యాలు
గ్రామంలోనికి రోడ్డు రవాణా సౌకర్యం ఉంది.

## గ్రామంలో విద్యా సౌకర్యాలు

ఒక ప్రభుత్వ ప్రాథమిక పాఠశాల ఉంది.
## గ్రామంలో మౌలిక వసతులు
### త్రాగునీటి సౌకర్యం
అనుములపల్లె గ్రామంలో ఐ.డబ్ల్యూ.ఎం.పి. వాటర్ షెడ్ పథకంలో భాగంగా నిర్మించిన శుద్ధజల కేంద్రాన్ని 2014, మార్చి-17, సోమవారం నాడు ప్రారంభించారు. ప్రభుత్వం వారు ఈ పథకానికి, 1.83 లక్షల రూపాయల విలువగల యంత్రపరికరాలు అందించారు. పంచాయతీకి నిధులు లేకపోవటంతో, సర్పంచ్ శ్రీ భూపని చిన్నకాశయ్య, గ్రామంలో త్రాగునీటి అవసరాలు తీర్చటానికి, తన స్వంత నిధులు 2.1 లక్షల రూపాయలు వెచ్చించి, ఈ పథకానికి కావలసిన షెడ్డు నిర్మాణంచేశారు. గ్రామంలో ప్రతి కుటుంబానికీ, ఉచితంగా శుద్ధజలం అందించాలనే ఉద్దేశంతో ఆయన ఈ విధమైన వితరణచేసి అందరికీ ఆదర్శం నిలిచారు. [2]

## గ్రామానికి వ్యవసాయం, సాగునీటి సౌకర్యం
సాగునీటి చెరువు. 
## గ్రామ పంచాయతీ
#2013 జూలైలో ఈ గ్రామ పంచాయతీకి జరిగిన ఎన్నికలలో శ్రీ భూపని చిన్నకాశయ్య, సర్పంచిగా ఎన్నికైనారు. ఉపసర్పంచిగా శ్రీ గళ్ళా పుల్లయ్య ఎన్నికైనారు. [1]
#ఈ గ్రామములో నూతన పంచాయతీ భవన నిర్మాణానికి, 2015, ఆగస్టు-15వ తేదీ శనివారంనాడు భూమిపూజ నిర్వహించారు. 13 లక్షల రూపాయల ఉపాధి హామీ పథకం నిధులతో ఈ భవన నిర్మాణం చేస్తున్నారు. [4]

## గ్రామంలోని దర్శనీయ ప్రదేశములు/దేవాలయములు
#శ్రీ దత్తాత్రేయస్వామివారి ఆలయం:- అనుములపల్లె గ్రామ సమీపంలోని ఈ ఆలయంలో ప్రతి సంవత్సరం **దత్తజయంతి** ని వైభవంగా నిర్వహించెదరు. ఈ సందర్భంగా ఆలయంలో ప్రత్యేక అభిషేకాలు, అర్చనలు, అష్టోత్తర నామార్చన నిర్వహించెదరు. స్వామివారి జండా ఊరేగించెదరు. విచ్చేసిన భక్తులకు అన్నసంతర్పణ నిర్వహించెదరు. ఈ కార్యక్రమంలో భక్తులు, గ్రామస్థులు విశేషంగా పాల్గొంటారు. [5] 
#శ్రీ సిద్ధి భైరవేశ్వరేశ్వరస్వామివారి ఆలయం.
#శ్రీ జీవనమూర్తి ఆలయం.
#శ్రీ ఎల్లమ్మ తల్లి ఆలయం:- నూతనంగా నిర్మించిన ఈ ఆలయంలో విగ్రహ ప్రతిష్ఠా మహోత్సవం, 2015, మే-30వ తేదీ శనివారం ఉదయం ప్రారంభించారు. సాయంత్రం గ్రామోత్సవం చేపట్టి, శాంతికళ్యాణం నిర్వహించారు. అనంతరం కులుకు భజన కార్యక్రమం ఏర్పాటుచేసారు. 31వ తేదీ ఆదివారంనాడు, వేదపండితుల ఆధ్వర్యంలో యంత్రప్రతిష్ఠ, విగ్రహప్రతిష్ఠ ఘనంగా నిర్వహించారు. అనంతరం హోమం నిర్వహించి, పూర్ణాహుతి కార్యక్రమం శాస్త్రోక్తంగా ప్రత్యేకపూజలు నిర్వహించారు. ఈ కార్యక్రమాలలో గ్రామస్థులు అధికసంఖ్యలో పాల్గొని అమ్మవారిని దర్శించుకొని తీర్ధప్రసాదాలు స్వీకరించారు. [3]
#శ్రీ అభయాంజనేయస్వామివారి ఆలయం:- ఇటీవల ఈ అలయంలో విగ్రహప్రతిష్ఠ నిర్వహించారు. విగ్రహ ప్రతిష్ఠాపన నిర్వహించి 40 రోజులైన సందర్భంగా, 2017, జూన్=8వతేదీ గురువారంనాడు, ఆలయంలోని స్వామివారికి అభిషేకాకాలు, ఆకుపూజా నిర్వహించారు. అష్టోత్తర నామార్చన చేసారు. హనుమాన్‌చాలీసా పారాయణం చేసారు. భక్తులకునన్నప్రసాద వితరణ చేసారు. [6]
## గ్రామంలో ప్రధాన పంటలు
వరి, అపరాలు, కూరగాయలు
## గ్రామంలో ప్రధాన వృత్తులు
వ్యవసాయం
## గణాంకాలు
* 2011 వ.సంవత్సరం జనాభా లెక్కల ప్రకారం
*జనసంఖ్య 3084
*పురుషుల సంఖ్య 1559
*స్త్రీలు 1525
*నివాసగృహాలు 823
*వైశాల్యం 1395 హెక్టారులు

## మూలాలు

## వెలుపలి లింకులు
[1] ఈనాడు ప్రకాశం; 2013, ఆగస్టు-2; 5వపేజీ.
[2] ఈనాడు ప్రకాశం; 2014, మార్చి-18; 5వపేజీ.
[3] ఈనాడు ప్రకాశం; 2015, జూన్-1; 5వపేజీ.
[4] ఈనాడు ప్రకాశం; 2015, ఆగస్టు-16; 5వపేజీ.
[5] ఈనాడు ప్రకాశం; 2015, డిసెంబరు-26; 4వపేజీ. 
[6] ఈనాడు ప్రకాశం; 2015, జూన్-9; 5వపేజీ.
టి. యం. సౌందరరాజన్

thumb|2016లో టిఎం సౌందరరాజన్ పేరిట ఇండియన్ పోస్టల్ స్టాంప్
ప్రముఖ సినీ నేపథ్య గాయకుడు టి.ఎమ్‌.సౌందరరాజన్‌ ( తుగులువ మీనాక్షి అయ్యర్‌ సౌందరరాజన్‌) . తెలుగు చిత్రసీమ చెన్నైలో ఉన్న రోజుల్లో ఘంటసాలకు సమకాలికుడు సౌందరరాజన్‌. 1923 మార్చి 24వ తేదీన జన్మించారు. మధురై ఆయన స్వస్థలం. 1950లో వచ్చిన 'కృష్ణవిజయం' చిత్రంలో ఎస్‌.ఎమ్‌.సుబ్బయ్యనాయుడు సంగీత దర్శకత్వంలో తొలి పాట పాడారు. తమిళంలో ఎమ్‌జీఆర్‌, శివాజీ గణేశన్‌ , తెలుగులో ఎన్టీఆర్‌, అక్కినేని నాగేశ్వరరావు తదితరులు చిత్రాల్లో పాటలు పాడారు. 'జయభేరి'లో 'దైవం నీవేనా.', 'గోపాలుడు భూపాలుడు'లో 'ఇదేనా తరతరాల చరిత్రలో జరిగేది...', 'శ్రీశ్రీశ్రీ మర్యాదరామన్న'లో 'చెబితే శానా ఉంది...' లాంటి గీతాలను సౌందర్‌రాజన్‌ పాడారు.'సర్వర్‌ సుందరం' అనే అనువాద చిత్రంలో ఓ సన్నివేశంలో సౌందరరాజన్‌ నటించారు. ఆయనపై వచ్చే 'నవ యువతి...' అనే పాటను ఘంటసాల పాడారు. 2003 లో పద్మశ్రీ పురస్కారం అందుకున్నారు. ఆయనకు భార్య, ఓ కుమార్తె, ఇద్దరు కుమారులు ఉన్నారు. మందవేలి ప్రాంతంలోని ఆయన స్వగృహంలో 25.5.2013 న చెన్నైలో తుదిశ్వాస విడిచారు

వర్గం:తెలుగు సినిమా నేపథ్యగాయకులు
వర్గం:1923 జననాలు
వర్గం:2013 మరణాలు
వర్గం:భారతీయ పురుష గాయకులు
వర్గం:కళారంగంలో పద్మశ్రీ పురస్కార గ్రహీతలు
తెలుగు సభలు

తెలుగు భాషాభివృద్ధి, తెలుగు వారి పురోగతికి కొలమానం, తెలుగు వారి ఐక్యతకు ప్రతిబింబంగా **తెలుగు సభల**ను వేరు వేరు సమయాల్లో వివిధ సందర్భాల్లో తెలుగువారు జరుపుకుంటూ వస్తున్నారు. ఆధునికంగా వందేళ్ళకు పైగా చరిత్ర గల ఈ సభల సాంప్రదాయం, దాదాపుగా తెలుగు ఆవిర్భావం సమయం నుండే ఉండింది.
తమిళ సంగం సభలలో తెలుగు వారు పాల్గొన్న దాఖలాలూ ఉన్నాయి.
ఎన్నో మైలురాళ్ళను ఈ తెలుగు సభలు జన బాహుళ్యానికీ, మరీ ముఖ్యంగా తెలుగు వారికి తెచ్చిపెట్టాయి.
## స్వాతంత్ర్యానికి ముందు జరిగిన సభలు
## ఆంధ్ర మహాసభలు
### తొలి ఆంధ్ర మహాసభలు - [[1913]]వ సంవత్సరంలో [[బాపట్ల]]లో జరిగాయి.

అధ్యక్షులు : బయ్యా వేంకటేశ్వర శర్మ
సమావేశకర్త: కొండా వెంకటప్పయ్య పంతులు
ఈ సభలో వేమవరపు రామదాసు పంతులు ప్రత్యేక రాష్ట్రం విషయాన్ని ప్రస్తావించారు. ఈ సమావేశం తీర్మానం ప్రకారం సభ్యులు తెలుగువారందరినీ కలిసి, ప్రత్యేక రాష్ట్ర సాధనకై ప్రచారాం చేసి, కనీసం ఒక సంవత్సర వ్యవధి ప్రచారం చేసాకనే ప్రత్యేక రాష్ట్ర ప్రతిపాదనపై ఆలోచించాలని నిర్ణయించారు. కొండా వెంకటప్పయ్య పంతులు, భోగరాజు పట్టాభిసీతారామయ్య, ముట్నూరి కృష్ణారావు, వల్లూరు సూర్యనారాయణరావు ఒక కమిటీగా ఏర్పడి మొత్తం రాష్ట్రం పర్యటించి ప్రత్యేక స్వతంత్ర రాష్ట్రం అవసరం గురించి చర్చించారు. భోగరాజు పట్టాభి సీతారామయ్య, కొప్పల్లె హనుమంతరావు "ఆంధ్ర రాష్ట్రము" అనే పుస్తకం ఈ సందర్భంగా రాసారు.

### రెండవ ఆంధ్ర మహాసభలు - [[1914]]వ సంవత్సరంలో [[విజయవాడ]]లో జరిగాయి
అధ్యక్షులు : న్యాయపతి సుబ్బారావు
ఈ సభలో సుదీర్ఘ చర్చల అనంతరం ప్రత్యేక రాష్ట్ర తీర్మానం ఆమోదించబడింది. భాషా ప్రాతిపదికన రాష్ట్రాలుండాలనీ, మద్రాస్ రాష్ట్రంలోని అన్ని తెలుగు భాష మాట్లాడే వారున్న జిల్లాలను కలిపి ఒక ప్రత్యేక రాష్ట్రంగా అవతరింప చేయాలి.
### మూడవ ఆంధ్ర మహాసభలు - [[1915]]వ సంవత్సరంలో [[విశాఖపట్నం]] లో జరిగాయి
అధ్యక్షులు : పానుగంటి రాజా రామారాయణిం
ఈ సభలో కూడా ప్రత్యేకాంధ్ర రాష్ట్ర ఏర్పాటు పైనే తీర్మానం ఆమోదించబడింది. అప్పటి నుండి ప్రతి ఆంధ్ర మహాసభలో ఈ తీర్మానం మళ్ళీ మళ్ళీ ఆమోదించబడింది.

## 1917
1917లో ఆంధ్రసభ ఒక ఉద్యమంలా ఏర్పడింది. ఇదే సమయంలో నిజాం ప్రభుత్వపాలిత తెలుగు ప్రాంతాల వారు కూడా ఆంధ్ర మహాసభగా ఏర్పడారు. 
ఇటు బ్రిటిష్ పాలిత ఆంధ్ర ప్రాంత సభ సభ్యులు బ్రిటిష్ ప్రతినిధులైన మోంటెగ్, కెమ్స్‍ఫోర్డ్ అనే పేర్లు గల అధికారులను కలిసి భాషా ప్రాతిపదికన తెలుగు మాట్లాడే వారందరికీ వేరే రాష్ట్రం ఏర్పాటు చేయాలని ప్రతిపాదన చేసారు. వేరే రాష్ట్ర ప్రతిపాదనను పరిగణించి, నిర్ణయం రాజ్యాధికారులకు అప్పగించగా, నిరంతర ప్రయత్నాల తరువాత కూడా రాజ్యాధికారులు ఈ విషయాన్ని పక్కన పెట్టారు. అదే సమయంలో ఇండియన్ నేషనల్ కాంగ్రెస్ లో ఆంధ్రకు ప్రత్యేక గుర్తింపు వచ్చింది. 
#

## స్వాతంత్ర్యం తరువాత జరిగిన సభలు
## అఖిల భారత తెలుగు మహాసభలు
## ప్రపంచ తెలుగు మహాసభలు
## అంతర్జాతీయ తెలుగు సాహిత్య మహాసభలు
## ముఖ్యమయిన అంతర్జాతీయ తెలుగు మహాసభలు
## రెండేళ్ళకోసారి జరుపుకునే ప్రపంచ తెలుగు సమాఖ్య మహాసభలు

వర్గం:తెలుగు
వర్గం:తెలుగు మహాసభలు
కేరళ సంగీత నాటక అకాడమీ

కేరళ సంగీత నాటక అకాడమీ భారతదేశంలోని కేరళ రాష్ట్రానికి చెందిన త్రిసూర్ పట్టణంలో ఉంది.  ఇది 1958 ఏప్రిల్ 26న అప్పటి భారత ప్రధాని జవాహర్ లాల్ నెహ్రూ చే  ప్రారంభించబడింది. ఇది కేరళ నృత్యం, నాటకం, సంగీతాన్ని పెంపొందించి అభివృద్ధి చేయడం కోసం ప్రారంభించబడింది.  కేరళ సాంస్కృతిక ఐక్యతను ప్రోత్సహించడం దీని లక్ష్యం. ఇది భారతీయ సంస్కృతిని  సుసంపన్నం చేయడం కోసం న్యూఢిల్లీ సంగీత నాటక అకాడమీతో సన్నిహిత సహకారంతో పనిచేస్తుంది.  ప్రాంతీయ థియేటర్ అన్ని ఆధునిక సౌకర్యాలతో త్రిసూర్ పట్టణంలో ఉంది. 2010 అక్టోబరు 1 న బహ్రెయిన్‌ లోని బహ్రెయిన్ కేరళ సమాజంలో అకాడమీ ఒక సాంస్కృతిక కేంద్రాన్ని ప్రారంభిస్తోంది. 

ఈ బహ్రెయిన్ కేంద్రం అకాడమీ ప్రారంభించిన మొదటి సాంస్కృతిక విస్తరణ కేంద్రం. రియాద్, అబుదాబి, న్యూ ఢిల్లీ, ముంబై, చెన్నై, బెంగళూరులలో కూడా అకాడమీ ఇలాంటి కేంద్రాలను ఏర్పాటు చేస్తుంది.


2017 ఏప్రిల్ 27న, అకాడమీ సంగీతం, నృత్యం, థియేటర్, సాంప్రదాయ కళారూపాలు వంటి వివిధ రంగాలకు 2016 సంవత్సరానికి అవార్డులను ప్రకటించింది.

## అవార్డు గ్రహీతలు

* టి.ఎమ్. అబ్రహం
* త్రిసూర్ సి. రాజేంద్రన్
* సెబాస్టియన్ కుంజుకుంజు భాగవతర్
* ఎం.కె. అర్జునన్
* పెరుంబవూర్ జి. రవీంద్రనాథ్
* స్మితా రాజన్
* కళా విజయన్
* జగతి ఎన్.కె. ఆచారి
* మట్టనూర్ శంకరన్‌కుట్టి
* గురు గోపినాథ్
* చెంగనూర్ రామన్ పిళ్ళై
* ఎం.ఎస్. బాబురాజ్
* మణి దామోదర్ చాక్యార్
* కొట్టక్కల్ మధు
* నేరలట్టు రామ పొడువల్
* పి. కె. వేణుకుట్టన్ నాయర్
* కదమ్మనిట్ట వాసుదేవన్ పిళ్ళై
* కళామండలం గోపి
* కల్పతి బాలకృష్ణన్
* కొట్టక్కల్ శివరామన్
* కవియూర్ రేవమ్మ
* కళామండలం కృష్ణన్ నాయర్
* ఎస్.ఎల్. పురం సదానందన్
* చంద్రమాన గోవిందన్ నంబూతిరి
* షంషుధీన్ చెర్పులస్సేరి
* కీజ్‌పదం కుమారన్ నాయర్
* నెయ్యట్టింకర వాసుదేవన్
* నీలకంఠన్ నంబిసన్
* పద్మనాభన్ నాయర్
* వాసు పిషారోడి
* సదనం కృష్ణన్‌కుట్టి
* గోపినాథ్ ముత్తుకాడ్
* ఎన్.ఎన్. పిళ్ళై
* ఎం.జి. రాధాకృష్ణన్
* నెల్లియోడే వాసుదేవన్ నంబూద్రి
* మంకొంపు శివశంకర పిళ్ళై
* కృష్ణన్‌కుట్టి పొడువాల్
* అప్పుకుట్టి పొడువల్
* సదనం కె. హరికుమారన్
* కుడమలూర్ కరుణాకరన్ నాయర్
* గురు చంద్రశేఖరన్
* మావెలిక్కర ప్రభాకర వర్మ
* ఎ.కె. సుకుమారన్
* అయిరూర్ సదాశివన్
* రామంచాక్యార్
* కళామండలం ప్రభాకరన్
* వి.వి. రవి
* పట్టణం రషీద్
* కళామండలం రామ చాక్యార్
* ఎం.కె. శంకరన్ నంబూద్రి
* టి.వి. గోపాలకృష్ణన్
* వి.వి. సుబ్రమణ్యం
* సదనం వాసుదేవన్
* అన్నమన్నడ పరమేశ్వర మరార్
* కళామండలం సింధు
* త్రివేండ్రం వి. సురేంద్రన్
* కె.పి.ఎ.సి. సులోచన
* త్రిపుణితుర ఎన్. రాధాకృష్ణన్

## ఇవి కూడా చూడండి

* కె. పి. ఎ. సి. లీల

## మూలాలు

## బాహ్య లంకెలు

*
హేమ. ఎమ్

**హేమ. ఎమ్** ప్రముఖ రంగస్థల నటి.

## జననం
వీరు 1977 డిశంబరు 19న శ్రీమతి మహాలక్ష్మి, డి.ఎమ్. నాయుడు దంపతులకు విశాఖపట్నంలో జన్మించారు.

## రంగస్థల ప్రవేశం
1995 సంవత్సరం తన గురువుగారైన ఎల్. సత్యానందం దర్శవత్వంలోని ‘బొమ్మలాట’ నాటకంతో తన రంగస్థల నటజీవితాన్ని ప్రారంభించారు. ఈవిడ ప్రజా నాట్యమండలి బృదంతో కలిసి రైలుబండి, లెట్ ఇట్‌బి వేకస్ట్, గారడి లాంటి వీధి నాటికలలో శతాధిక ప్రదర్శనల్లో పాల్గొన్నారు. ఎయిడ్స్, పల్స్ పోలియో, మలేరియా లాంటి వాటిమీద ప్రజలకు అవగాహన కల్పించే వీధి నాటకాల్లో పాత్రధారణ గావించారు.

రంగస్థల నటిగా దాదాపు 15 సంవత్సరాల అనుభవం గడించిన ఈవిడ పలు పరిషత్తులలో ఉత్తమ నటిగా, సహాయనటిగా, ప్రతినాయకిగా, శతాధిక బహుమతులను అందుకున్నారు. 2002లో కళాజగతి మాసపత్రికవారు కళాజగతి అవార్డును ప్రదానంచేశారు.

డిప్లమా ఇన్ యాక్టంగ్, డిప్లమా ఇన్ డైరెక్షన్ లో ఆంధ్రా యూనివర్సిటీలో ప్రథమ శ్రేణిలో ఉత్తీర్ణులయ్యారు. నాగపూర్ వర్క్ షాప్ లో 60రోజులు, నేషనల్ స్కూల్ ఆఫ్ డ్రామాలో ఒక ఏడాదిపాటు శిక్షణ పొందారు. ఆకాశవాణి, దూరదర్శన్ కేంద్రాల ఆడిషన్ లో ‘బి’ హైగ్రేడ్ స్థానాన్ని పొందారు.

రావూజీ, మందులు, అత్తిలి కృష్ణారావు, చలసాని కృష్ణప్రసాద్, ప్రసాదమూర్తి ముదనూరి, కృష్ణచైతన్య, మిశ్రో, కె.ఎస్.టి. శాయి, కె.జి.ఆర్. గాంధి, నాయుడు గోపి లాంటి ప్రముఖ దర్శకుల నాటకాల్లో నటించి నటనలోని మెళకువలను నేర్చుకున్నారు.

### నటించినవి

# అతనికోసం ఇతను
# మపకేయకే చందమామ
# పోస్టర్
# శ్రీకారం
# ఆరణి
# చదరంగం
# కుక్కపిల్ల దొరికింది
# హుళక్కి ఇచ్చుటలో వున్న హాయి
# భారతరత్న
# దర్పణం
# ఒంటెద్దు బండి
# అంబేద్కర్
# మబ్బుల్లో బొమ్మ
# కకావికలం
# మైదానం
# జీవన సంధ్య
# పండగొచ్చింది
# నిమజ్జనం
# అనంతరాగం
# పడమటిగాలి
# దిగేమ్
# వందేమాతరం
# సావిత్రి సవాల్
# అంతర్మథనం
# పెద్ద బాలశిక్ష
# అంతరాలు
# తులసీతీర్థం
# భరతవాక్యం
# మధ్యతరగతి మందహాసం
# కాబూలీవాలా
# మనోధర్మం
# అతిథి దేవుళ్లోస్తున్నారు జాగ్రత్త
# సిద్ధార్థ
# అద్దంలో చందమామ
# శాంతి యుద్ధం
# తలుపు
# ఇక్కడ కాసేపు ఆగుదాం
# పితృవనం
# మానవత్వానికి మరో కోణం
# లగాబుస్ లచ్చన్న
# కాలుష్యం
# పులుస్టాప్ కాదు కామా

## మూలాలు
* **హేమ. ఎమ్**, కళాదీపికలు (సమకాలీన రంగస్థల నటీమణులు), ప్రథమ ముద్రణ, సంపాదకులు: వి.ఎస్. రాఘవాచారి., కళాదీపిక మాసపత్రిక, తిరుపతి, అక్టోబరు 2011, పుట. 129.

వర్గం:1977 జననాలు
వర్గం:తెలుగు రంగస్థల నటీమణులు
వర్గం:విశాఖపట్నం జిల్లా రంగస్థల నటీమణులు
వర్గం:జీవిస్తున్న ప్రజలు
నిడమర్తి అశ్వనీ కుమారదత్తు

**నిడమర్తి అశ్వనీ కుమారదత్తు** (జూలై 22, 1916 - నవంబరు 23, 1977) ప్రముఖ కార్మిక నాయకులు, పత్రికా నిర్వాహకులు. సోవియట్ లో చిరకాలం తెలుగు ప్రచురణల విభాగం నిర్వహించిన నిడమర్తి ఉమా రాజేశ్వరరావు గారు వీరి సోదరులు.

## జననం - విద్యాభ్యాసం
వీరు పశ్చిమ గోదావరి జిల్లా నిడమర్రు గ్రామంలో 1916, జూలై 22 తేదీన నిడమర్తి లక్ష్మీనారాయణ, వెంకమ్మ దంపతులకు జన్మించారు. వీరు ఉండి గ్రామంలో ఉన్నత పాఠశాల చదువి, గుంటూరు లో ఇంటర్మీడియట్ పూర్తిచేశారు.

1934-36 మధ్యలో నిడమర్రు కేంద్రంగా యువజన, రైతు సంఘాలలో వెట్టి చాకిరీకి వ్యతిరేకంగానూ, గ్రంథాలయోద్యమం, గ్రామాభివృద్ధి కార్యక్రమాలలో కృషి చేశారు. తర్వాత ఉన్నత విద్యకోసం 1937లో విశాఖపట్నంలోని ఆంధ్ర విశ్వకళాపరిషత్తులో చేరారు. అదే ఏడాది ఎం.ఎన్.రాయ్ దంపతులు విశాఖపట్నం వచ్చినప్పుడు జరిగిన సభలో పాల్గొన్నారు. విద్యార్ధిగా ఉన్నప్పుడు ఆనాటి వైస్ చాన్స్‌లర్ సి.ఆర్. రెడ్డి గ్రంథాలయంలోని కమ్యూనిష్టు ఉద్యమ గ్రంథాలను తొలగించారు. అందుకు నిరసనగా వీరి నాయకత్వంలో సమ్మె జరిగింది. ఫలితంగా వీరు యూనివర్సిటీ నుండి బహిష్కరించబడ్డారు.

1937లో నిడమర్రు తిరిగివచ్చి *[[స్వతంత్ర భారత్]]* అనే రహస్య పత్రికను నడిపారు. *క్లాన్యూ క్రాంజ్* ను *అన్నా* అనే పేరుతో అనువదించారు. రాజగోపాలాచారి ప్రభుత్వం ఈ నవలను నిషేధించింది. వీరు తర్వాత బెనారస్ హిందూ యూనివర్సిటీ నుండి ఇండస్ట్రియల్ కెమిస్ట్రీలో బి.ఎస్సీ. చదివారు. అక్కడ కమ్యూనిష్టు ప్రముఖులు నీలం రాజశేఖరరెడ్డి గారిని కలిశారు. అక్కడే *ఫాంటమారా* ను అనువదించారు.

సొంతవురు వచ్చి మల్లీ రైతు, వ్యవసాయ కార్మిక విప్లవాలలో పాల్గొన్నారు. ప్రగతి ప్రచురణాలయం స్థాపించి ప్రధానంగా కమ్యూనిష్టు ఉద్యమ సాహిత్యాన్ని ప్రచురించారు. 1945లో మద్రాసు ప్రభుత్వ పరిశ్రమల శాఖలో డెవలప్‌మెంట్ ఆఫీసరుగా చేరారు. అక్కడ రెండు సంవత్సరాలు పనిచేసి, గూడూరులో ఇండస్ట్రియల్ కెమిష్టుగా చేరారు. అక్కడ నుండి బేతంచర్లకు బదిలీ అయ్యారు.

## మరణం
వీరు 1977, నవంబరు 23 తేదీన అనారోగ్యంతో బేతంచర్లలోనే పరమపదించారు.

## మూలాలు

## ఇతర లింకులు

వర్గం:1916 జననాలు
వర్గం:1977 మరణాలు
వర్గం:పశ్చిమ గోదావరి జిల్లా కార్మిక నాయకులు
వర్గం:పశ్చిమ గోదావరి జిల్లా కమ్యూనిస్టు నాయకులు
వర్గం:పశ్చిమ గోదావరి జిల్లా పాత్రికేయులు
వర్గం:పశ్చిమ గోదావరి జిల్లా పుస్తక ప్రచురణకర్తలు
1 - నేనొక్కడినే

సుకుమార్ దర్శకత్వంలో ఘట్టమనేని మహేశ్ ‌బాబు, కృతి సనన్ కథానాయక-నాయికలుగా 14 రీల్స్ ఎంటర్టైన్మెంట్ పతాకంపై రాం ఆచంట, గోపీ ఆచంట, అనీల్ సుంకర నిర్మించిన సినిమా 1 - దేవి శ్రీ ప్రసాద్ సంగీతాన్ని అందించిన ఈ సినిమాకి రత్నవేలు ఛాయాగ్రాహకునిగా పనిచేసారు. 14 రీల్స్ ఎంటర్టైన్మెంట్ ఆఫీసులో మొదలైన ఈ సినిమా ఏప్రిల్ 23, 2012న తన చిత్రీకరణ మొదలయ్యింది. ఈ సినిమా చిత్రీకరణ 28 డిసెంబరు 2013 న 21 నెలల తర్వాత ముగిసింది. కేంద్ర సినిమా సెన్సారు మండలి నుండి యు/ఎ ధృ‌వపత్రం పొంది, ఇది 10 జనవరి 2014న విడుదలైంది.
## నటీనటులు
* మహేష్ బాబు - గౌతమ్ (రాక్ ష్టార్)
* కృతి సనన్ - సమీర (పాత్రికేయురాలు)
* అను హాసన్ - గౌతమ్ అమ్మ
* ఆనంద్ బాబు - చంద్రశేఖర్ (గౌతమ్ తండ్రి, ఎన్నారై వృక్షశాస్త్రవేత్త)
* గౌతమ్‌ కృష్ణ - చిన్నప్పటి గౌతమ్
* నాజర్ - ట్యాక్సీ డ్రైవర్ (శాస్త్రవేత్త)
* కెల్లీ డార్జ్ - ఆసామి
* ప్రదీప్ రావత్ - ట్యాక్సీ డ్రైవర్
* సాయాజీ షిండే - ఇన్‍స్పెక్టర్
* పోసాని కృష్ణమురళి - గులాబీ సింగ్ (ట్యాక్సీ డ్రైవర్)
* జాన్ కొక్కెన్

## చిత్ర కథ
చిత్ర కథ విషయానికి వస్తే, గౌతం ఒక రాక్ స్టార్. గౌతంకి మెదడుకి సంబంధిచిన (ఇంటిగ్రేషన్ డిజార్దర్) (మెదడు గుర్తు పెట్టుకునే సామర్థ్యం తక్కువగా) జబ్బు ఉంటుంది. గౌతమ్ పదేళ్ల వయసులో అతని తల్లి దండ్రులను ఎవరో చంపేయడంతో అనాథ శరణాలంలో పెరుగుతాడు. గౌతంకి అతని తల్లిదండ్రులు ఎలా ఉంటారో గుర్తు ఉండదు. గౌతం చిన్నప్పుడు కొన్ని కారణాల వల్ల అతని తల్లిదండ్రులని ముగ్గురు వ్యక్తులు కలసి చంపుతారు. వాళ్ళని చంపాలనే పగతో ఆ ముగ్గురిని గుర్తు పెట్టుకుంటాడు. కానీ గౌతమ్ అనుకుంటున్నట్టుగా అతని తల్లిదండ్రులను ఎవరూ చంపేయలేదని, తల్లిదండ్రులు లేని అనాథ అయిన గౌతం సృష్టించుకున్న ఊహల్లో మాత్రమే అతని తల్లిదండ్రులు, వారిని చంపిన హంతకులు ఉన్నారని అందరి నమ్మకం. అది నిజం కాదని, తన తల్లిదండ్రులని నిజంగానే ముగ్గురు వ్యక్తులు చంపేశారని గౌతం ఎంత చెప్పినా ఎవరూ నమ్మరు. తన నమ్మకం, ఇతరుల అపనమ్మకం మధ్య ఊగిలాడుతూ పెరిగి పెద్దవాడైన గౌతం ఒక రాక్ స్టార్ గా మంచి పేరు ప్రఖ్యాతులు సంపాదిస్తాడు. కానీ తన తల్లిదండ్రులను చంపిన ఆ ముగ్గురు మాత్రం అతన్ని వెంటాడుతూనే ఉంటారు. వాళ్ళని చంపానని అనుకుని పోలీసులకు లొంగిపోతాడు. కాని పోలీసులు అసలు విషయం తెలుసుకుని ఆశ్చర్యపోతారు. తనకు తానే వాళ్ళ అమ్మ నాన్నలని చంపిన వాడిని చంపానని చెప్పి పోలీసులకు లొంగిపోతాడు. చివరకు గౌతం వాళ్ళ అమ్మనాన్నలు ఎలా వుంటారో తెలుసుకున్నడా లేదా అన్నది అసలు కథ. ఈ సినిమా కథ వైవిధ్యంగా ఉంది. అంతే కాక అత్యధిక భారీ మొత్తంలో ఈ సినిమాని నిర్మించారు. ప్రేక్షకులు సినిమా చూస్తున్నంత సేపు ఎప్పుడు ఎం జరుగుతుందా అనిపించేలా సుకుమార్ ఈ సినిమాని రూపొందించారు.
ఇంటర్నెట్ మూవీ డేటాబేస్ లో ఈ సినిమా భారతదేశసినిమాలో అత్యధికపాయింట్లు పొందిన సినిమాగా చరిత్ర సృష్టించి, భారతీయ సినిమాకే గర్వించదగ్గ సినిమాగా ఈచిత్రం నిలిచింది. ఒక ప్రముఖ అంతర్జాతీయ అంతర్జాలం సైట్ లో నిర్వహిన్చిన ఒక సర్వేలో ఈ సినిమా ప్రపంచంలో నే నాల్గవ స్థానంలో నిలిచి తెలుగు సినిమా స్థాయిని పెంచింది.

## చిత్రం లోని పాటలు
* హూ ఆర్ యూ - (పాడినవారు: దేవిశ్రీ ప్రసాద్).
* ఆవ్ తుజో మోక్ ఆర్ తా - (నేహా భాసిన్)
* ఓ సయోనరా సయోనరా - (సూరజ్, సంతోష్, ఎం.ఎం.మానసి)
* యు ఆర్ మై లవ్ - (పియూష్ కపూర్)
* లండన్ బాబు - (ప్రియా హేమేష్)

## పురస్కారాలు

### సైమా అవార్డులు
2014 సైమా అవార్డులు

# ఉత్తమ సినిమాటోగ్రాఫర్ (ఆర్. రత్నవేలు)
# ఉత్తమ బాల నటుడు, గౌతమ్ కృష్ణ , నంది పురస్కారం

## మూలాలు


వర్గం:2014 తెలుగు సినిమాలు
వర్గం:ఘట్టమనేని మహేశ్ ‌బాబు సినిమాలు
బి.నరసింగరావు

thumb|Right|బి. నరసింగరావు (ముఖచిత్రం)
ప్రపంచ చలన చిత్రపటంపై తెలంగాణ సినిమాకి ప్రత్యేక గుర్తింపును తెచ్చిన కళాత్మక చిత్రాల దర్శకుడు బి. నరసింగరావు. ఇంటిపేరు బొంగు.
నిర్మాతగా, నటుడిగా, దర్శకుడిగా, స్వరకర్తగా, పెయింటర్‌గా, కవిగా ఆయన బహుముఖ ప్రజ్ఞాశాలి. ఈయన మెదక్ జిల్లా   ప్రజ్ఞాపూర్లో 1946లో జన్మించారు. ఆయన తీసిన సినిమాలు తక్కువే అయినా వాటి ప్రభావం, ప్రత్యేక ముద్ర మాత్రం విశ్వానికి వ్యాపించింది. తెలంగాణ జీవన చిత్రాలనే తన సినిమాలుగా రూపొందించిన అచ్చమైన స్వచ్ఛమైన ప్రజాకళాకారుడు. ఆయన. ఆయన తీసిన ఒక్కో సినిమా ‘తెలంగాణ సినిమా’కు ఓ గ్రామర్, బలమైన పునాదిని సృష్టించింది. రంగుల కల, దాసి (1988 సినిమా), మట్టి మనుషులు, సినిమాలే అందుకు ఉదాహరణ. అందుకే రాష్ట్ర ప్రభుత్వం బీఎన్ రెడ్డి జాతీయ అవార్డును ఇచ్చి సత్కరించింది.
నాలుగు నేషనల్ ఫిల్మ్ అవార్డ్స్, అనేక అంతర్జాతీయ గౌరవాలు పొందారు. మా భూమి సినిమాను 1979 లో కైరో, సిడ్నీ ఫిల్మ్ ఫెస్టివల్స్, కార్లోవీ ఫిల్మ్ ఫెస్టివల్ లో వారీ ప్రదర్శించారు. 1989లో దాసి, 1991లో మట్టి మనుషులు మాస్కో అంతర్జాతీయ ఫిల్మ్ ఫెస్టివల్ లో మెరిట్ అవార్డు డిప్లొమా గెలిచింది. మా ఊరు హంగేరి అంతర్జాతీయ ఉత్సవంలో మీడియా వేవ్ అవార్డును గెలుచుకుంది. ఈయన దర్శకత్వం వహించిన హరివిల్లు (ఫిచర్ ఫిల్మ్) 2003 లో 56వ కేన్స్ ఫిలిం ఫెస్టివల్ లో ప్రదర్శనకు ఎంపికైనది. 

2014 లో ఆయన సంపాదకత్వంలో తెలంగాణా లోని చిత్రకారుల, శిల్పుల పరిచయాలతో, చిత్రాలతో "ఆర్ట్ యట్ తెలంగాణా" పుస్తకం వెలువడింది. 
 
ఆయనను 2025 జూన్ 30న తెలంగాణ భాషా సాంస్కృతిక శాఖ సలహాదారుల కమిటీ సభ్యుడిగా నియమిస్తూ రాష్ట్ర ప్రభుత్వం ఉత్తర్వులు జారీ చేసింది.

## చిత్రసమాహారం
### డైరెక్టర్ గా
* రంగుల కల (1983)
* ది కార్నివాల్ (డాక్యుమెంటరీ, 1984)
* ది సిటీ (డాక్యుమెంటరీ, 1985)
* మా ఊరు (డాక్యుమెంటరీ, 1987)
* దాసి (1988)
* మట్టి మనుషులు (1990)
* హరివిల్లు (2003)

### స్క్రీన్ ప్లే రచయితగా
* మా భూమి (అనుకరణ / డైలాగ్, 1979)
* దాసి (రచయిత, 1988)
* హరివిల్లు (అనుకరణ / కథ, 2003)

### సంగీత దర్శకుడు గా
* మా భూమి (1979)
* హరివిల్లు (2003)

### నిర్మాతగా
* మా భూమి (1979)
* దాసి (1988)

### నటుడిగా
* రంగులకల (1983)

## అవార్డులు

### తెలుగు లో ఉత్తమ చలనచిత్రంగా జాతీయ చలనచిత్ర అవార్డు
* రంగుల కల (1983)
* దాసి (1988)
* మట్టి మనుషులు (1990)

### ఉత్తమ మానవశాస్త్ర / ఎథ్నోగ్రాఫిక్ సినిమా జాతీయ సినిమా పురస్కారం
* మా ఊరు (1987)

### ఉత్తమ చలనచిత్రంగా నంది అవార్డు
* మా భూమి (సినిమా) (1979)

### ఉత్తమ దర్శకుడిగా నంది అవార్డు
* హరివిల్లు - బాలల చిత్రం (2003)

## పురస్కారాలు
# 2014లో తెలుగు విశ్వవిద్యాలయం నుండి సాంస్కృతిక రంగంలో విశిష్ట పురస్కారం

## మూలాలు
https://web.archive.org/web/20160306232119/http://mangocinewoods.blogspot.in/2012/05/blog-post_07.html

వర్గం:తెలంగాణ సినిమా దర్శకులు
వర్గం:తెలుగు సినిమా దర్శకులు
వర్గం:తెలుగు సినిమా నటులు
వర్గం:తెలుగు సినిమా నిర్మాతలు
వర్గం:భారత జాతీయ చలనచిత్ర పురస్కార విజేతలు
వర్గం:సిద్దిపేట జిల్లా సినిమా దర్శకులు
వర్గం:సిద్దిపేట జిల్లా సినిమా నిర్మాతలు
మేడిచర్ల ఆంజనేయమూర్తి

**మేడిచర్ల ఆంజనేయమూర్తి** ప్రముఖ బాలకేసరి పత్రికా నిర్వాహకులు.

వీరు గుంటూరు జిల్లా కొల్లూరు గ్రామంలో 1922 అక్టోబరు 10 తేదీన జన్మించారు నాగేశ్వరశాస్త్రి, వెంకట సుబ్బమ్మ వీరి తల్లిదండ్రులు. స్వగ్రామంలోను, తెనాలిలోను విద్యాభ్యాసం చేసి; మొదటినుండి బాలసాహిత్యం మీద ఆసక్తి చూపేవారు. వీరు 1939లో **బాలకేసరి** అనే మాస పత్రికను తెనాలి నుండి నిర్వహించారు. ఇది తెలుగులో మొదటి బాలల పత్రిక. వీరు బాలలకోసం సుమారు 400 కథలు, గేయాలు రచించారు. బాలలు ప్రదర్శించడానికి నాటికలు రాశారు.

వీరు చాలాకాలం సంస్కృత ఉపాధ్యాయులుగా పనిచేశారు. జాయప సేనాని సంస్కృతంలో రాసిన నృత్య రత్నావళి గ్రంథాన్ని తెనిగించారు. వాత్సాయన కామసూత్రాలను తెలుగు వచనంలో రాశారు. యస్కాచార్యుల భాష్యాన్ని తెలుగున రాశారు. తెలుగు - సంస్కృత నిఘంటువును రూపొందించారు.

వర్గం:తెలుగు రచయితలు
వర్గం:1922 జననాలు
వర్గం:గుంటూరు జిల్లా రచయితలు
వర్గం:గుంటూరు జిల్లా ఉపాధ్యాయులు
పాలాసియో డి సాల్

**పాలాసియో డి సాల్‌** (స్పానిష్ భాషలో "పాలెస్ ఆఫ్ సాల్ట్) అనే హోటల్ ఉప్పు దిమ్మలతో కట్టబడినది. ఇది ప్రపంచం లో అతి పెద్ద ఉప్పు క్షేత్రం అయిన సలార్ డి ఉయుని వద్ద కలదు. ఇది 10582 చ.కి.మీ. వైశాల్యం గలది. ఇది బొలీవియా దేశ ముఖ్య పట్టణం "లా పాజ్"కు దక్షిణంగా 350 కి.మీ. దూరంలో ఉంది. ప్రపంచంలో అతి పెద్ద ఉప్పు క్షేత్రంగా ప్రసిద్ధి పొందిన ప్రాంతం సలార్ డి ఉయుమి. ఇది బొలీవియా వాయవ్య ప్రాంతంలో పొటోసి, ఓరుడి సంస్థ వద్ద ఉంది. ఇది "ఆండీస్" పర్వత శిఖరం నుండి 3656 మీ. ఎత్తులో గలదు. ఈ హోటల్ ఒక పర్యాటక ప్రదేశం. ఇది ఎందరోపర్యాటకులను ఆకర్షించే హోటల్. అనేక ప్రాంతములనుండి ఈ హోటల్ లో విశ్రాంతి కోసం అనేక మంది వస్తుంటారు.
## హోటల్ నిర్మాణం
బొలివియా దేశంలోని ఉయుని పట్టణం దగ్గర ఈ 'లవణ మందిరం' ఉంది. విశాలమైన 12 గదులు, మంచాలు, కుర్చీలు, ఇతర వస్తుసామగ్రి మొత్తాన్ని ఉప్పుతోనే చేశారు. దీని పేరు 'పాలాసియో డి సాల్‌'. అంటే స్పానిష్‌ భాషలో ఉప్పు ప్యాలెస్‌ అని అర్థం. దీని నిర్మాణానికి 15 అంగుళాల ఉప్పు ఘనాలను ఏకంగా 10 లక్షలు తయారు చేసి వాటితో కట్టారు. ఇందులో అలంకరణ కోసం పెట్టిన శిల్పాలు, కళాఖండాలు కూడా ఉప్పుతో మలిచినవే. ఇందులోని ఈతకొలనులో ఉప్పు నీరే ఉంటుంది. హోటల్‌ బయట గోల్ఫ్‌ కోర్స్‌ కూడా ఉప్పు మయమే.

అసలు దీన్నెందుకు కట్టారంటే ఆ ప్రాంతం గురించి చెప్పుకోవాలి. సముద్ర మట్టానికి 11,000 అడుగుల ఎత్తులో ఉండే అక్కడి ప్రదేశమంతా ఎటుచూసినా ఉప్పే. ప్రపంచంలోనే అత్యంత పెద్ద ఉప్పు క్షేత్రం. దీని మొత్తం విస్తీర్ణం 10,582 చదరపు కిలోమీటర్లు. అంటే హైదరాబాద్‌ నగరానికి 20 రెట్లు పెద్దదన్నమాట! కనుచూపుమేర ఎటుచూసినా అంతులేని ఉప్పు మేటలతో, ఉప్పు ఎడారిలా ఉంటుంది. దీన్ని చూడ్డానికి నిత్యం వేలాది మంది పర్యాటకులు వస్తుంటారు. వాళ్ల వసతి కోసమే ఈ ఉప్పు హోటల్‌ను కట్టారు.

దీన్ని నిజానికి 1993-1995 ల మధ్య కట్టినా రెండేళ్లలోనే మూసివేశారు. తిరిగి 2007లో సకల సౌకర్యాలతో నిర్మించారు. ఉప్పు దిమ్మలతో కూడిన ఈ హోటల్ పర్యాటక కేంద్రంగా మారినది. ఇక్కడకు వచ్చే పర్యాటకులు గోడల్ని నాకకుండా సిబ్బంది పరిశీలిస్తూ ఉంటారు. ఈ హోటల్ లో 12 కామన్ బెడ్ రూమ్స్ ఉన్నాయి. ఒక కామన్ బాత్ రూమ్‌ ఉంది. కానీ అందులో షవర్ లేదు. ఈ ప్రాంతం ఎడారికి మధ్యలో గల ప్రాంతం కనుక ఇచట అనేక శానిటారీ సమస్యలు తలెత్తి అధిక వ్యర్థ పదార్థాలు మనుష్యులే బాగుచేయవలసి యున్నది. అనేక పర్యావరణ సమస్యలు తలెత్తుతున్నందున ఈ హోటల్ ను 2002 లో నిర్మూలించారు. కానీ 2007 లో ఈ హోటల్ ను "పాలాసియో డి సాల్" పేరుతో క్రొత్త ప్రదేశంలో అనగా "సాలర్ డి ఉయుమి"కి తూర్పుగా 25 కి.మీ. దూరంలో పునర్నిర్మించారు. ఈ క్రొత్త ప్రదేశం బొలీవియా రాజధాని నగరమైన లా పాజ్కు దక్షిణంగా 350 కి.మీ. దూరంలో గలదు.

ఈ భవన నిర్మాణానికి 35 సెం.మీ. (14 అంగుళాలు) గల ఉప్పు దిమ్మలు ఒక పది లక్షలు వాడబడినవి. వీటిని గదులలో నేలకు, గోడలకు, సీలింగ్ కు, ఫర్నిచర్‌ (బెడ్స్, టేబుల్స్, కుర్చీలు), శిల్పాల నిర్మాణానికి ఉపయోగించారు. ఈ హోటల్ లో శానిటరీ వ్యవస్థను ప్రభుత్వ విధానాలకు అనుగుణంగా నిర్మించటం జరిగినది . ఈ హోటల్ లో డ్రై సౌనా, ఆవిరి గది, ఉప్పు నీటి కొలను, విర్ల్‌పూల్ బాత్ లు కలవు.

## చిత్ర మాలిక

## ఇవి కూడా చూడండి
*మంచు హోటల్
*మంచు మందిరం

## సూచికలు

## ఇతర లింకులు
*Photos of the hotel https://web.archive.org/web/20161203124436/http://wickedreport.com/15-bedrooms-amazing-salt-hotel-in-bolivia/ http://damncoolpics.blogspot.com/2009/01/salt-hotel-in-bolivia.html 

వర్గం:Hotels in Bolivia
వర్గం:పర్యాటక ప్రదేశాలు
వర్గం:బొలీవియా
వర్గం:ఈ వారం వ్యాసాలు
చిండుగ

చిండుగ వృక్ష శాస్త్రీయ నామం అల్బిజియా ఒడోరాటిస్సిమా (Albizia odoratissima). చిండుగను సిరిసి, తెల్సు, గనర అని కూడా అంటారు.

## ఇతర భాషలలో పేర్లు
సంస్కృతం : భూశీరిష, హిందీ : కాలా శీరిష్, తమిళం : కరువాకై, సిత్తిలవాకై, కన్నడం : బిల్వార, మలయాళం : పులివాన్, నెల్లివాన్, కరివాన్, కున్నివాక, ఆంగ్లము : బ్లాక్ సిరిస్, కాలాసిరిస్

## వ్యాప్తి
భారతదేశమంతటా 1500 మీటర్ల ఎత్తువరకు గల ప్రాంతాలలో బాగా పెరుగుతుంది.

## మొక్క వర్ణన
ఎత్తులో మధ్య తరగతికి చెందిన చెట్టు ఇది. ముళ్ళు, బలమైన కొమ్మలు లేకుండా 20 మీటర్ల ఎత్తు వరకు పెరుగుతుంది. చిన్న మొక్కలకు ఉదారంగు కాండలు, బాగా ముదురు ఆకుపచ్చ ఆకులు ఉంటాయి. కాండంపై బెరడు సన్నని గజిబిజి పగుళ్ళు, ముదురు రంగు మచ్చలతో ఉంటుంది. ఆకులకు కాడ ఎక్కువగా ఉండదు. ఆకులు ఈనె ఇరువైపులా ఒకదాని తరువాత మరొకటి ఉంటాయి. ఇవి ప్రధాన ఈనెకు ఇరువైపులా ఉంటాయి. ముదురాకు పచ్చరంగు ఆకుల మొదలు, చివర్లు అర్థవృత్తాకారంలో ఉంటాయి. ఈనెలు అన్ని సమానంగా ఉండవు. పూవులు తెలుపు రంగులో, వాసనతో, అనేక సన్న కేలాగ్రాలతో ఉంటాయి. కాయలు కంది కాయవలె పల్చగా ఉంటూ వాటి కంటే కాస్త పెద్దవిగా ఉంటాయి. ముదురు గోధుమ రంగులో ఉండే ఈ కాయలపై కొద్దిగా అల్లుకుని కనిపించే నరాల వంటి ఈనెలు ఉంటాయి. గింజలు పసుపచ్చని రంగులో పల్చగా ఉంటాయి.

## ఆయుర్వేదంలో ఉపయోగపడే భాగాలు
చెట్టు బెరడు.

## లక్షణాలు
ఇవి రక్తస్రావాన్ని నిలుపుదల చేస్తుంది. రక్తశుద్ధి, శ్లేషాన్ని పోగొట్టే లక్షణాలున్నాయి. వ్రణాలు, కుష్టు, చర్మరోగాలు, అగ్ని విసర్పణి దగ్గు, రొమ్ముపడిశం, మధుమేహం, శరీర మంటలకు దివ్యమైన ఔషధం.

## చిత్రమాలిక

## ఇవి కూడా చూడండి

## బయటి లింకులు
* FOREST FLORA OF ANDHRA PRADESH

వర్గం:వృక్ష శాస్త్రము
వర్గం:ఫాబేసి